Frode Sørensen (S), 2005-11-18:
Socialdemokratiet har for blot 2 uger siden fremsat et forslag om bekæmpelse af terror i Danmark, og ministerens lovforslag ligger egentlig i udmærket forlængelse af det.
Vi har fokuseret på beredskab, og ministeren har suppleret med forslag til at gennemskue og standse de illegale strømme af penge til udenlandske grupper, hvis primære formål er at udføre terroraktioner overalt i verden.
Vi har gennem FN forpligtet os til at yde vort bidrag ifølge FN’s vedtagelse om stop for finansiering af terror, og derfor er det egentlig helt naturligt, at vi følger pengenes vandring til terrorformål, også hvis det sker her fra landet.
Det er for nylig blevet påpeget af orienteringsredaktionen på P 1, at tamiler, som er bosat i Danmark, mere eller mindre frivilligt har bidraget til massive opkøb af våben, som organisationen De Tamilske Tigre har anskaffet sig i ly af den 2 år lange våbenhvile i Sri Lanka.
EU har i september meddelt, at det overvejes at optage organisationen på listen over terrororganisationer, og derfor skærpes overvågningen af finansieringen af gruppen i Sri Lanka.
Jeg nævner det kun for at problematisere lovforslagets udformning, ikke for at drage dets nytte i tvivl.
Selv den mest fintmaskede lovgivning kan ikke alene på mistanke opsamle alle de beløb, som bliver kanaliseret videre til terrorformål, og vi skal være varsomme med at drage den konklusion, at pengeoverførsler fra private i Vesten til tredjeverdenslande i hovedsagen går til formål, der kan vendes mod os selv eller mod andre landes civilbefolkninger.
Vi har indtil nu haft en ret præcis og formentlig også velfungerende lov, der skulle gøre hvidvaskning af penge nærmest umulig.
Jeg vil vige tilbage for at sige, at den ikke har fungeret, men nu ønsker ministeren altså at udvide lovgivningen på en række aktuelle punkter.
Ministeren skriver i sin begrundelse for lovforslaget, at der tilsyneladende fortsat er områder, som den eksisterende lov ikke dækker, og hvor der er risiko for at kunne hvidvaske penge eller finansiere terrorisme, og vi er enige i, at det selvfølgelig skal stoppes.
Ministeren foreslår at gøre loven bredere, så også udbydere af tjenesteydelser omfattes af loven, og der indføres et loft over kontant betaling for auktionsgenstande.
Det kan vi sådan set godt gå med til, men vi skal også passe på, at der er balance og rimelighed i loven.
Her tænker jeg bl.a. på de bank/sparekassemedarbejdere, som skal tage stilling til transaktionerne.
Lovforslaget opererer med, at hvis straffen for en handling kan blive over 1 års fængsel, skal der ske en indberetning.
Som tidligere sparekassemedarbejder kan jeg sige, at det er altså en meget, meget vanskelig situation, når man skal vurdere, om det er tilfældet, og man skal altså også sikre, at bank/sparekassemedarbejderne har ordentlige arbejdsforhold.
Medarbejderne skal også indberette atypiske eksempler, men det er jo ganske forfærdeligt, hvis det pludselig kommer til at gå ud over ganske almindelige mennesker, der på en eller anden måde har fået en atypisk indtægt.
Vi skal altså sikre, at det foregår på ordentlig vis, og vi skal også sikre, at de medarbejdere, der skal håndtere sagerne, har de naturlige forudsætninger for det.
Her kan jeg godt være bange for, at den hurtighed, hvormed lovforslaget skal vedtages, vil give problemer i den retning.
Jeg har også bidt mærke i begrebet politisk udsatte personer.
Vil det sige, at vi folketingsmedlemmer også på en eller anden måde skal gennemgå en risikoprofilvurdering og pludselig risikerer, at vi og vores familier også bliver indberettet?
Som sagt: Vi skal bekæmpe terror, og vi skal bekæmpe hvidvaskning, men jeg vil opfordre til, at vi tager os den fornødne tid under udvalgsarbejdet.
Jeg har lidt svært ved at se, at vi kan det, hvis forslaget skal hastes igennem inden jul, men lad os bruge den fornødne tid til det.
Der er jo lavet nogle bestemmelser om, at der først skal sættes noget i gang den 1. januar 2007, så lad os bruge de første måneder af 2006 til en grundig bearbejdelse af forslaget, så vi skaber noget, der er i balance.